Quico Fernández: “Les nostres platges estan en perfectes condicions i tenen tots els servicis necessaris”
26 de juny 2018

![Imagen 1](/media/5pbdobg0/c_quico-fernandez.jpg)

L'alcalde de Sagunt, Quico Fernández, ha respost a les crítiques abocades sobre els servicis que l'Ajuntament de Sagunt posa a la disposició de la ciutadania en les platges del municipi, més concretament en la d’Almardà. Fernández ha afirmat que després de comprovar in situ la situació en què es troben els servicis d'esta platja, el coordinador li va informar que en contra de les crítiques rebudes per partits de l'oposició “**des del primer dia pot haver-hi hagut algun moment o dia concret en la platja d’Almardà o Corinto quatre punts de vigilància, però esta mateixa setmana hi ha sis**”.

L'alcalde ha matisat que dos torres estaven en reparació ja que quan es van traslladar van patir desperfectes a causa del seu estat d'oxidació, però que els punts de vigilància de les tres platges de Sagunt estan al mateix nivell que altres anys. “**Este és un servei que des de 2004 està perfectament garantit amb l'augment de punts de vigilància i una cobertura horària que no es pot comparar amb altres ciutats, per la qual cosa es demostra que el socorrisme i la seguretat és la nostra màxima prioritat en les platges**”.

Fernández ha recordat que hui mateix s'estan arreplegant les banderes blaves i tots els certificats que ja s'han rebut perquè totes les platges de Sagunt estan en perfectes condicions i tenen tots els serveis necessaris. “**Una altra cosa és que sempre es puga millorar o que hi haja un dia concretament algun problema, però en termes generals les informacions que estan apareixent no són fidels a la realitat**”, ha manifestat l'alcalde.

Per a Fernández el principal problema que té la platja d'Almardà “**i que nosaltres estem resolent**” és la poca accessibilitat a l'aigua per culpa del transvasament de pedres i grava que ha dut a terme la demarcació de Costes del Partit Popular en la platja d’Almardà, referint-se al graó que els corrents han format en esta platja i que suposa un obstacle per a entrar i eixir de l'aigua. A açò, l'alcalde ha subratllat que s'està actuant per a millorar este accés igual que a la zona de les dunes per part de la delegació de Platges “**pel que trasllade a l'opinió pública que les nostres platges estan en perfectes condicions excepte en aquelles qüestions que deriven de les actuacions que ha fet Costes i que nosaltres estem intentant minimitzar gràcies al treball de la SAG**”. Fernández ha lamentat que es facen este tipus de crítiques tot i que malgrat que una crítica sempre és saludable “**s'ha de fer si respon a la realitat i no distorsionant-la, ja que en este cas les platges són un recurs molt important per al nostre veïns, veïnes i visitants**”.

Sobre aquestes crítiques, la delegada de Platges de l'Ajuntament de Sagunt, Mónica Caparrós, ha avançat que l'any que ve es pressupostarà la renovació de totes les torres de vigilància de les platges de Sagunt.

*   [](http://www.facebook.com/sharer.php?u=https://aytosagunto.es/va/actualitat/quico-fernandez-les-nostres-platges-estan-en-perfectes-condicions-i-tenen-tots-els-servicis-necessaris/ "Facebook")
*   [](http://twitter.com/share?url=https://aytosagunto.es/va/actualitat/quico-fernandez-les-nostres-platges-estan-en-perfectes-condicions-i-tenen-tots-els-servicis-necessaris/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/quico-fernandez-les-nostres-platges-estan-en-perfectes-condicions-i-tenen-tots-els-servicis-necessaris/ "Linked In")
*   [](mailto:?body=https://aytosagunto.es/va/actualitat/quico-fernandez-les-nostres-platges-estan-en-perfectes-condicions-i-tenen-tots-els-servicis-necessaris/)